ตลท.สั่งปรับเงินCGS 4.4 แสนบาท
ตลท.สั่งปรับเงิน CGS จำนวน 4.4 แสนบาท เหตุไม่ปฏิบัติตามเกณฑ์ของตลาดหลักทรัพย์ฯ
12 เม.ย. 2554

ตลท.สั่งปรับเงิน CGS จำนวน 4.4 แสนบาท เหตุไม่ปฏิบัติตามเกณฑ์ของตลาดหลักทรัพย์ฯ 
นายสุทธิชัย จิตรวาณิช รองผู้จัดการ สายงานกฎหมาย ตลาดหลักทรัพย์แห่งประเทศไทย(ตลท.) เปิดเผยว่า คณะอนุกรรมการพิจารณาความผิดและลงโทษเกี่ยวกับการเรียกค่าธรรมเนียมในการเป็นนายหน้าซื้อขายหลักทรัพย์ ได้พิจารณาลงโทษและปรับบริษัทหลักทรัพย์  คันทรี่ กรุ๊ป จำกัด (มหาชน) หรือ CGS กรณีความผิดด้านการปฏิบัติงานที่ไม่สอดคล้องกับข้อบังคับ เรื่องหลักเกณฑ์และวิธีการเรียกค่าธรรมเนียมในการเป็นนายหน้า หรือตัวแทนซื้อหรือขายหลักทรัพย์จดทะเบียนและการกำกับดูแลกิจการที่ดีของสมาชิก พ.ศ. 2547 ลงวันที่ 28 ตุลาคม 2547 และฉบับที่ 2 พ.ศ. 2549 ลงวันที่ 25 ธันวาคม 2549 และฉบับที่ 3 พ.ศ. 2552 ลงวันที่ 11 ธันวาคม 2552 ประกอบกับประกาศตลาดหลักทรัพย์แห่งประเทศไทย เรื่องการจ่ายค่าตอบแทนให้แก่ผู้ติดต่อกับผู้ลงทุน ผู้จัดการสาขา และหัวหน้าทีมการตลาดของสมาชิก พ.ศ. 2553 ลงวันที่ 22 ธันวาคม 2552
“บริษัทหลักทรัพย์ คันทรี่ กรุ๊ป จำกัด (มหาชน) ได้จ่ายค่าตอบแทนให้แก่ผู้ติดต่อกับผู้ลงทุนในระบบการจ่ายค่าตอบแทนตามสัดส่วนของรายได้ (Incentive Scheme) โดยผู้ติดต่อกับผู้ลงทุนไม่ได้ปฏิบัติหน้าที่ให้คำแนะนำหรือรับคำสั่งซื้อขายให้กับลูกค้า ส่งผลให้ผู้ติดต่อกับผู้ลงทุนได้รับค่าตอบแทนไม่เป็นไปตามหลักเกณฑ์ที่กำหนด และจากข้อมูลดังกล่าว คณะอนุกรรมการฯ ได้มีมติให้ลงโทษปรับบริษัทเป็นเงิน 440,000 บาท” รองผู้จัดการ กล่าว 
นายสุทธิชัยกล่าวต่อว่า  “นอกจากนี้ ให้บริษัทลงโทษโดยภาคทัณฑ์ผู้ติดต่อกับผู้ลงทุน 4 ราย รวมทั้งกำชับผู้บริหารของบริษัท 5 ราย ให้ปฏิบัติงานเป็นไปตามข้อกำหนดของตลาดหลักทรัพย์ฯ อย่างเคร่งครัดต่อไป” 
บริษัทหลักทรัพย์ คันทรี่ กรุ๊ป จำกัด (มหาชน) ได้รับทราบมติของคณะอนุกรรมการฯ และยืนยันว่าบริษัทมีนโยบายที่จะปฏิบัติตามข้อบังคับของตลาดหลักทรัพย์ฯ อย่างเคร่งครัดเสมอมา ซึ่งกรณีที่เกิดขึ้นดังกล่าว บริษัทมิได้มีเจตนาที่จะปฏิบัติงานไม่สอดคล้องกับข้อบังคับแต่อย่างใด ทั้งนี้ บริษัทจะกำชับให้ผู้บริหารของบริษัทควบคุมดูแลการปฏิบัติงานให้สอดคล้องตามกฎข้อบังคับของสำนักงานคณะกรรมกำกับหลักทรัพย์และตลาดหลักทรัพย์ และตลาดหลักทรัพย์แห่งประเทศไทยต่อไป